Komisijos sprendimas
1999 m. liepos 1 d.
nustatantis orientacinį įsipareigotų asignavimų, skirtų struktūrinių fondų 3 tikslui 2000-2006 m. laikotarpiu, paskirstymą pagal valstybes nares
(pranešta dokumentu Nr. C(1999) 1774)
(1999/505/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. birželio 21 d. Tarybos reglamentą (EB) Nr. 1260/1999, nustatantį bendrąsias nuostatas dėl struktūrinių fondų [1], ypač į jo 7 straipsnio 3 dalies pirmą ir antrą pastraipas,
(1) kadangi Reglamento (EB) Nr. 1260/1999 1 straipsnio pirmos pastraipos 3 punkte teigiama, kad struktūrinių fondų 3 tikslu siekiama paremti švietimo, mokymo ir užimtumo politikos krypčių ir sistemų pertvarkymą ir modernizavimą;
(3) kadangi Reglamento (EB) Nr. 1260/1999 7 straipsnio 2 dalies ketvirtoje pastraipoje teigiama, kad 12,3 % struktūrinių fondų asignavimų turi būti skiriama 3 tikslui;
(3) kadangi Reglamento (EB) Nr. 1260/1999 7 straipsnio 3 dalies pirmoje pastraipoje numatyta, kad Komisija turi taikyti skaidrią tvarką, kad orientacinius įsipareigotus asignavimus, turimus 2000-2006 m. laikotarpio programavimui, galėtų paskirstyti pagal valstybes nares;
(4) kadangi Reglamento (EB) Nr. 1260/1999 7 straipsnio 3 dalies antroje pastraipoje numatyta, kad 3 tikslo atveju paskirstymas pagal valstybes nares iš esmės turi remtis reikalavimus atitinkančiais gyventojais, užimtumo padėtimi bei problemų, tokių kaip socialinė atskirtis, švietimo ir mokymo lygiai bei moterų dalyvavimas darbo rinkoje, dydžiu;
(5) kadangi 1999 m. kovo 24-25 d. Berlyno Europos Vadovų Taryba pirmininkavimo išvadų 45 dalyje patvirtino Reglamento (EB) Nr. 1260/1999 7 straipsnio 3 dalies antroje pastraipoje nustatyta tvarka Komisijos pasiūlytą metodiką dėl 3 tikslo orientacinio asignavimų paskirstymo;
(6) kadangi 1999 m. kovo 24-25 d. Berlyno Europos Vadovų Taryba pirmininkavimo išvadų 44 dalies d ir e punktuose nustatė sumas, skirtas tam tikrais konkrečiais atvejais 2000-2006 m. laikotarpiu;
(7) kadangi prie 1999 m. birželio 21 d. Tarybos posėdžio protokolo pridėtame Komisijos pareiškime nurodytas būdas, kaip Komisija nuspręs 3 tikslui paskirstyti orientacinius asignavimus pagal valstybes nares Reglamento (EB) Nr. 1260/1999 7 straipsnio 3 dalies antroje pastraipoje nustatyta tvarka,
PRIĖMĖ ŠĮ SPRENDIMĄ:
1 straipsnis
Orientacinės įsipareigotų asignavimų, skirtų 3 tikslui 2000-2006 m. laikotarpiu, sumos pagal valstybes nares yra nustatytos priede.
2 straipsnis
Šis sprendimas skirtas valstybėms narėms.
Priimta Briuselyje, 1999 m. liepos 1 d.